Id-Deċiżjoni tal-kunsill 2003/461/PESK
ta' l-20 ta' Ġunju 2003
li timplimenta l-Pożizzjoni Komuni 2003/297/PESK fuq Burma/Il-Mjanmar
IL-KUNSILL TA' L-UNJONI EWROPEA,
Wara li kkunsidra l-Pożizzjoni Komuni 2003/297/PESK tat-28 ta' April 2003 fuq Burma/Il-Mjanmar [1] u b'mod partikolari l-Artikoli 8 u 9 tagħha, flimkien ma' l-Artikolu 23(2) tat-Trattat ta' l-Unjoni Ewropea,
Billi:
(1) Skond l-Artikolu 9 tal-Pożizzjoni Komuni 2003/297/PESK, l-estensjoni ta' ċerta sanzjonijiet stipulati fih kif ukoll il-projbizzjonijiet stipulati fl-Artikolu 2(2) ta' dik il-Pożizzjoni Komuni kienu sospiżi sad-29 ta' Ottubru 2003 sakemm il-Kunsill ma jiddeċidix mod ieħor.
(2) Rigward iktar deterjorament tas-sitwazzjoni politika f'Burma/Il-Mjanmar, b'mod partikolari l-arrest ta' Aung San Suu Kyi u membri anzjani oħra ta' l-NLD u l-għeluq ta' l-uffiċċju ta' l-NLD, il-Kunsill iddeċieda li jestendi l-iskop tal-projbizzjoni tal-viża u li l-assi jkunu ffriżati sabiex jinkludu iktar membri tar-reġim militari, il-forzi militari u tas-sigurtà, l-interess ekonomiku tar-reġim militari u individwi oħra, gruppi, impriżi jew entitajiet assoċjati mar-reġim militari li jifformulaw, jimplimentaw jew jibbenefikaw minn politiki li jostakolaw it-transizzjoni ta' Burma/Il-Mjanmar għad-demokrazija u l-familji u soċji tagħhom. Il-Kunsill iddeċieda wkoll li jinforza l-projbizzjoni fuq taħriġ tekniku jew assistenza konnessa mal-provvista, manifattura, manteniment jew użu ta' armi, munizzjonijiet u apparat militari,
IDDEĊIEDA KIF ĠEJ:
Artikolu 1
Il-lista ta' persuni imħejjija fl-Anness tal-Pożizzjoni Komuni 2003/297/PESK hija hawnhekk mibdula mil-lista stabbilita f'dan l-Anness.
Artikolu 2
Is-sospensjoni tad-dispożizzjonijiet ta' l-Artikolu 2(2) tal-Pożizzjoni Komuni 2003/297/PESK, kif stipulat fl-Artikolu 9(b) ta' dik il-Pożizzjoni Komuni, hija hawnhekk imneħħija.
Artikolu 3
Din id-Deċiżjoni għandha tidħol fis-seħħ fid-data ta' l-adozzjoni tagħha.
Artikolu 4
Din id-Deċiżjoni għandha tkun ippubblikata fil-Ġurnal Uffiċjali ta' l-Unjoni Ewropea.
Magħmula fi Brussel, fl-20 ta' Ġunju 2003.